કદાચ એટલે જ તમે આમ અત્યારે જીવનની બધી એકસામટી ઘટી ગયેલી ઘટનાઓના તાળા મેળવવા મથી રહ્યા હો એવું લાગે છે. ને તોયે તમને બધી જ ઘટનાઓ તો ક્યાંથી યાદ હશે ? શરૂઆત તમારા જન્મથી જ કરીએ લો, યાદ છે ? તમને ક્યાંથી યાદ હોય, પચ્ચીસ વરસ પહેલાં તમારા જન્મ સમયે જ નર્સને જવાબ આપતાં તમારી માએ કહેલું, ‘આમ તો બીજા દીકરાની જરૂર નહોતી, મારી તો સાવ ઈચ્છા જ નહોતી. પણ એના પપ્પા જ કહ્યા કરે કે આ મોટો પણ હજી તો બાળક જ કહેવાય ને ? ન કરે નારાયણ ને એને કંઈ થઈ જાય તો ? ….આના પપ્પાની વાત પણ સાચી. બાળકને કંઈ થાય પછી ભગવાન આગળ આપણું શું ઉપજતું હોય છે ? બે સંતાન હોય તો હૈયે જરા ધરપત રહે.’